User:Nizam khan82

আমি একটি পরিবারকে চিনতাম, যার ছেলেটি ছিল খুনী। আমাদের বাবারা যখন শেখাতো, 'সদা সত্য কথা বলিবে', তখন তার বাবা শেখাতো, 'সুযোগ পেলেই খুন করিবে'। আমাদের যখন মা অক্ষর লেখা শেখাতো, তার মা শেখাতো কিভাবে সঠিক উপায়ে অল্প রক্তপাতে গলা কেটে মানুষ মারতে হয়। আমরা ভাই-বোনের সাথে লুকোচুরি খেলতাম, সে ভাই-বোনের সাথে পিটিয়ে মারার পদ্ধতি শিখতো।

এই অদ্ভুত কাহিনী পড়ে যদি আপনার চোখ কপালে না ওঠে, তাহলে হয় আপনি খুব বেশি সাইকো মুভি দেখে অভ্যস্ত, না হয় খুব সস্তা দরের গাঁজা খান; যাতে ঠিকমতো পিনিকও হয় না, মিরকি হয়।

একটা নৃশংস হত্যাকাণ্ড হয়েছে। যারা করেছে, তাদের শাস্তির জোড়ালো দাবী উঠেছে। আমাদের এই দুর্ভাগা রাষ্ট্রে আদৌ তার কোন বিচার হবে কিনা, সবাই তাতে সন্দিহান। এর মাঝে কিছু মানুষ দাবী তুলেছে জড়িতদের বাবা-মায়ের, পরিবারের ছবি ভাইরাল করে দিতে হবে। ইতিমধ্যে তা শুরুও হয়ে গেছে দেখলাম।

আপনাদের যদি কোন কারণে মনে হয় এদের কারো বাবা-মা এদের এই পিটিয়ে মারা শিক্ষা দিয়েছে, তাহলে আপনিও ওপরের ওই বিশ্বাসকরাদের দলে পড়েন। দুর্ভাগ্যবশত আমি প্রচুর আজেবাজে ছেলে-মেয়েদের বিভিন্নভাবে চিনি। কিন্তু একটাও আজেবাজে শেখানো বাবা-মা চিনি না! এমন কি অনেক বাবা-মাকে বিপন্ন হয়ে কাঁদতে দেখেছি তাদের সেই কুলাঙ্গারগুলোর জন্য। একই বাড়িতে থেকে সন্তানকে নিয়ন্ত্রণ করতে পারেননি, এমন অনেক বাবা-মাকে চিনি। আর দেশের বিভিন্ন প্রত্যন্ত অঞ্চলে থেকে এতগুলো পরিবার ঠিক কি প্রযুক্তি ব্যবহার করে ছেলেগুলোকে হত্যার গাইডেন্স দিয়েছে, সেটা আমার ছোট মাথায় ধরছে না।

এদের একমাত্র ভুল হল এরকম সন্তান জন্ম দেয়া, তাইতো? আপনাদেরও সন্তান আছে/আসছে। আমি পরম করুণাময়ের কাছে আন্তরিক প্রার্থনা করি, আপনারা যেন ১০০ ভাগ সুষ্ঠুভাবে আপনার সন্তানটিকে বড় করতে পারেন। আপনাদের যেন আবরার বা রাসেল, কারো বাবা-মায়ের জায়গায় গিয়ে দাঁড়াতে না হয়!

আপনার কি একবারও মনে হচ্ছে না, আপনি আসলে গুজব ছড়িয়ে গণধোলাইয়ের মত এই বাবা-মাদের জন্য একটা ডিজিটাল গণধোলাইয়ের আয়োজন করেছেন? এই পরিবারগুলোর অনেকেরই মাথায় হয়তো আকাশ ভেঙে পড়েছে তাদের একসময়ের মেধাবী সন্তানের এরকম বীভৎস কর্মকান্ডে। এখন যদি এদের কারো ছোট বোনটি স্কুলে গিয়ে ভাইকে নিয়ে নানা কটূক্তির স্বীকার হয়ে ঘরে এসে দরজা বন্ধ করে গলায় দড়ি দেয়, কার ছবি ভাইরাল করবেন? আপনার বাবা-মায়ের?

(Collected)